ยูโอบีส่งกองใหม่ลุยหุ้นไทย
บลจ.ยูโอบี มองหุ้นไทยยังรุ่งออกกองทุนซุปเปอร์ สไตรค์ 11 เอาใจลูกค้าติดใจ 2 กองเข้าเป้าไว
18 ม.ค. 2556

บลจ.ยูโอบี มองหุ้นไทยยังรุ่งออกกองทุนซุปเปอร์ สไตรค์ 11 เอาใจลูกค้าติดใจ 2 กองเข้าเป้าไว
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า บริษัทยังมีมุมมองที่ดีต่อต่อตลาดหุ้นไทย จึงนำเสนอกองทุนเปิด ยูโอบี ซุปเปอร์ สไตรค์ 11 (UOBSS11) เพื่อรองรับนักลงทุนที่ต้องการลงทุนหุ้นไทย โดยมีผลตอบแทนเป้าหมาย 7% เสนอขายวันที่ 18-22 ม.ค. 2556
สำหรับอายุโครงการของกองทุนกำหนดไว้ 1 ปี และสามารถเลิกกองทุนได้ก่อนกำหนดหากผลตอบแทนถึงเป้าหมายที่ 7% โดยมีมูลค่าหน่วยลงทุนมากกว่าหรือเท่ากับ 10.85 บาทต่อหน่วย เป็นเวลา 3 วันทำการติดต่อกัน 
ทั้งนี้ บริษัทประสบความสำเร็จอย่างต่อเนื่องและมีความเชี่ยวชาญในการบริหารกองทุนประเภทที่มีผลตอบแทนเป้าหมายชัดเจน ซึ่งล่าสุดบริหารกองทุนเปิด ยูโอบี ซุปเปอร์ สไตรค์ 9 (UOBSS9) และกองทุนเปิด ยูโอบี ซุปเปอร์ สไตรค์ 10 (UOBSS10) ที่มีนโยบายลงทุนในหุ้นไทย ได้ผลตอบแทนตามเป้าหมาย 7% โดยใช้เวลาเพียง 1 เดือน 28 วัน ซึ่งผู้ถือหน่วยจะได้รับเงินค่าขายคืนหน่วยลงทุนอัตโนมัติในวันที่ 21 ม.ค. 2556
สาเหตุที่ทำให้กองทุนถึงเป้าหมายได้ในระยะสั้น เป็นผลจากแนวทางการบริหารกองทุนที่มีกลยุทธ์ในการคัดเลือกหุ้นที่เหมาะสมและปรับเปลี่ยนน้ำหนักการลงทุนตามภาวะตลาด รวมทั้งได้รับปัจจัยสนับสนุนจากเศรษฐกิจไทยที่มีแนวโน้มเติบโตอย่างต่อเนื่อง 
นายวนา กล่าวว่า ในช่วงที่จัดตั้งทั้งสองกองทุน คือ เดือน พ.ย.2555 เป็นช่วงที่ดัชนีหุ้นปรับตัวลงตามสหรัฐ หลังประกาศผลการเลือกตั้งสหรัฐ เพราะกังวลการต่อมาตรการทางภาษีต่างๆ แต่บริษัทยังมีมุมมองเป็นบวกต่อเศรษฐกิจไทย บริษัทจดทะเบียนมีกำไรดีต่อเนื่อง รวมทั้งปัจจัยหนุนจากแรงซื้อกองทุนประหยัดภาษี